Մոսկվայի պատմական կենտրոնը Մոսկովյան Կրեմլն է։ Պարսպի և ամրոցի ներկայիս տեսքն ի հայտ է եկել դեռևս 17-րդ դարում: Այժմ Կրեմլը ծառայում է որպես Ռուսաստանի նախագահի նստավայր, նրա տարածքում են գտնվում բազմաթից տաճարներ և թանգարաններ, Մոսկովյան Կրեմլի անսամբլը մտնում է ՅՈւՆԵՍԿՕ-ի համաշխարհային ժառանգության ցանկի մեջ։ Կրեմլի այցելությունը սահմանափակվում է թանգարանային վայրերով։ Արևելյան կողմից Կրեմլին միանում է մայրաքաղաքի ամենահայտնի հրապարակը՝ Կարմիր հրապարակը: Այն շրջապատում են Վասիլի Երանելու տաճարը, Միջին առևտրային շարքերը, ԳՈւՄ-ի շենքը, Կազանի սուրբ Տիրամոր տաճարը, Մանեժի հրապարակ տանող Իբերյան Դարպասը, Պատմական թանգարանը: Հրապարակին կից գտնվում են Նիկոլայի, Սենատի և ամենահայտնի կուրանտներով Սպասկայա աշտարակը: Կրեմլի պարսպի մոտ է գտնվում է մեծ գերեզմանատուն (հուշահամալիր) և Լենինի դամբարանը: Հրապարակի տարածքում է գտնվում նաև կառափնարանը, ինչպես նաև Մինինի և Պոժարսկու հուշարձանը: Բացառությամբ առանձնահատուկ դեպքերի (բարձրաստիճան պաշտոնյաների ավտոշարասյան Սպասկիե դարպասի միջով անցնելու, հանդիսավոր միջոցառումներին նախապատրաստվելու, պրոֆիլակտիկ աշխատանքների և այլն) հրապարակը շուրջօրյա հասանելի է քաղաքացիների և մայրաքաղաքի հյուրերի համար։